Murray mik nou maar vir gras-seisoen | Netwerk24
Murray mik nou maar vir gras-seisoen
14 Februarie 2020 09:53
Die beseringspook wil die Britse tennisspeler Andy Murray net nie uitlos nie.
Die jongste aanduiding is nou dat hy eers vanjaar tydens die grasbaanseisoen sy terugkeer tot die baan sal maak.
Andy Murray is steeds langs die tennisbaan weens beserings. Foto: Getty Images
Sedert die 32-jarige Murray laat in 2019 weer begin speel het ná beserings, het hy die Europese Ope in Oktober in Antwerpen, België, gewen. Daarna het die spook hom egter weer begin pla.
Murray, 'n driemalige Grand Slam-kampioen, het in November in Brittanje se eerste Davisbeker-kragmeting gespeel, maar daarna die res van die toernooi weens 'n liesbesering misgeloop. Nadat hy aanvanklik aangedui het dat hy aan die begin van die jaar in die Australiese Ope in aksie gaan wees, moes hy hom ook daaraan onttrek omdat hy las van 'n heupbesering gehad het.
"Die kneusing van die been neem langer om te herstel as wat aanvanklik gedink is," sê Murray.
Toe was daar sprake daarvan dat hy weer sy terugkeer by die Miami Ope, 'n hardebaantoernooi kon maak, maar hy bevind hom slegs in die 128ste plek op die wêreldranglys wat beteken dat hy nie direk toegelaat sal word nie.
Ná die toernooi in Miami, verskuif die ATP-reeks na klei, maar dit blyk dat Murray ook dít gaan misloop. Hy het volgens Sportsmail gesê dat dit " 'n meer realistiese doelwit is om reg te wees vir die grasbaanseisoen in Junie". – TeamTalk